Kunstudstilling af collage billeder

Kultur- og Medborgerhuset Kig Ind i Nørager kan fra den 5. marts præsentere en ny kunstudstilling

med Jette Marie Klein fra Hobro.

Jette Marie Klein er bosiddende i Hobro med sin familie. Hun har gennem 30 år arbejdet som efterskolelærer. Både på jobbet og i fritiden har det kreative altid fyldt meget og de seneste år har hun brugt fritiden på at lave papirklip og collage billeder.

Med udgangspunkt i genanvendelse af gamle ugeblade, bøger, farveprøver, avispapir og plakater, inspireres Jette Marie af farver og former, når hun skærer og klipper sine billeder. Hun arbejder bl.a. med gennemsigtighed og skyggeeffekt i formen, rummet mellem de geometriske former, det bløde kontra det hårde.

I collage billederne kan et motiv, en farve eller en struktur i papiret være inspirationen. Med udklip fra ugeblade, gamle bøger m.m. sammensætter Jette Marie motiverne og skaber et nyt billede, en ny historie. Senest er hun igang med at arbejde med collager, hvor hun broderer på billedet.

Den nye udstilling vil blive markeret med en fernisering den 5. marts om eftermiddagen, hvor Kig Ind er vært ved et glas vin. Alle er velkommen. Udstillingen kan ses frem til den 6. maj.